钦定古今图书集成/明伦汇编/官常典/第069卷 > 豫章王子尚
## 钦定古今图书集成/明伦汇编/官常典/第069卷 > 豫章王子尚

按《宋书孝武十四王传》，“孝武帝二十八男，文穆皇后
生废帝子业，豫章王子尚，陈淑媛生晋安王子勋，阮
容华生安陆王子绥，徐昭容生皇子子深，何淑仪生
松滋侯子房，史昭华生临海王子顼，殷贵妃生始平
孝敬王子鸾，次永嘉王子仁，与皇子子深同生，何婕
妤生皇子子凤，谢昭容生始安王子真，江婕妤生皇”
子子元，史昭仪生邵陵王子元；次齐敬王子师与始
平孝敬王子鸾同生。江美人生皇子子衡，杨婕妤生
淮南王子孟，次皇子子况与皇子子元同生；次南平
王子产与永嘉王子仁同生；次晋陵孝王子云，次皇
子子文并与始平孝敬王子鸾同生；次庐陵王子舆
与淮南王子孟同生；次南海哀王子师与始平孝敬
王子鸾同生。淮阳思王子霄与皇子子元同生；次皇
子子雍与始安王子真同生；次皇子子趋与皇子子
凤同生；次皇子子期与皇子子衡同生。次东平王子
嗣，与始安王子真同生。杜容华生皇子子悦、安陆王
子绥、南平王子产、庐陵王子舆，并出继皇子子深、子
凤、子元、子衡、子况、子“文、子雍，未封，早夭。子趋、子期、子
悦，未封，为明帝所杀。”按《本传》，“豫章王子尚，字孝师，
孝武帝第二子也。孝建三年，年六岁，封西阳王，食邑
二千户，仍都督南徐兖二州诸军事、北中郎将、南兖
州刺史。其年迁扬州刺史。大明二年，加抚军将军。三
年，分浙江西立王畿，以浙江东为扬州，命王子尚都
督扬州”、江州之鄱阳、晋安、建安三郡诸军事、扬州刺
史，将军如故，给鼓吹一部。五年，改封豫章王，户邑如
先，领会稽太守。七年，加使持节，进号车骑将军。其年，
又加散骑常侍，以本号开府仪同三司。时东土大旱，
鄞县多疁田，世祖使子尚上表至鄞县劝农。又立左
学，召生徒，置儒林祭酒一人，学生师敬，位比州治中；
文学祭酒一人，比西曹劝学；从事二人，比祭酒从事。
前废帝即位，罢王畿复旧，征子尚都督扬、南徐二州
诸军事，领尚书令，解督东扬州，馀如故。初，孝建中，世
祖以子尚太子母弟，上甚留心。后新安王子鸾以母
幸见爱，子尚之宠稍衰。既长，人才凡劣，凶慝有废帝
风。太宗殒，废帝称皇太后令曰：“子尚顽凶极悖，行乖
天理；楚玉淫乱纵慝，义绝人经，并可于第赐尽。”子尚
时年十六。楚玉，山阴公主也。废帝改封为会稽郡长
公主，食汤沐邑二千户，给鼓吹一部，加班剑二十人。
未及拜受，而废帝败。楚玉肆情淫纵，以尚书吏部郎
褚渊貌美，请自侍十日，废帝许之。渊虽承旨而行，以
死自固，楚玉不能制也。